Eile varahommikul Estonian Airi lennukiga
Iirimaalt Dublinist Tallinna jõudnud reisijad avastasid, et paljud neist olid
oma pagasist ilma jäänud.
"Jõudsin Dublinist Tallinna ja minu suureks üllatuseks avastas umbes kahekümneliikmeline grupp inimesi, et nende pagasit lihtsalt ei olnud selles lennukis," rääkis kohvrist ilma jäänud reisija Merike Darmody Postimehele. Selgus, et nii tema kui ka mitme kaasreisija pagas jäeti Dublinisse maha.
Darmodyt hämmastas pagasi kadumisest rohkem fakt, et juhtunu kohta oli Tallinna lennujaamast peaaegu võimatu informatsiooni hankida.
Estonian Airi PR-direktori Ilona Eskelineni sõnul on selliseid juhtumeid raske ennetada, sest lennuki kaalu piiranguid mõjutavad palju just ilmastikuolud.
Eskelinen selgitas, et ülekoormatud lennuki kaalu vähendamiseks jäetakse kõigepealt maha post, siis kaup ning vajadusel ka osa pagasist.